V auguste mladík z Kysuckého Nového Mesta zverejnil nenávistný inzerát zameraný proti utečencom. So samopalom chcel „upratovať" Gabčíkovo a skončil na krku s obvinením z podnecovania k rasovej a etnickej neznášanlivosti.

Nie je ani zďaleka jediný. Hrozieb, zloby, nenávisti a útokov sú plné sociálne siete.

„Monitorujeme sociálne siete aj internetové diskusie. Máme vytypovaný určitý okruh ľudí, ktorý sa teraz ustáľuje,“ povedal pre Aktuality.sk policajný viceprezident Milan Lučanský.

Polícia má podľa našich informácií rozpracovaných viacero osôb. V tejto chvíli ešte vyhodnocuje, či príspevky napĺňajú skutkovú podstatu trestného činu.

„Po vyhodnotení dôkaznej situácie by sme to chceli v najbližšom čase aj s prokuratúrou realizovať,“ avizuje Lučanský.

Čižnár: Je to neprípustné

Proti nenávistným prejavom na internete sa už postavil aj generálny prokurátor Jaromír Čižnár. Ako prvý o tom informoval denník N.

„Každé verejné vyjadrenie, ktoré svojím obsahom bude hanobiť migrantov pre ich štátnu príslušnosť, náboženské vyznanie alebo bude podnecovať k nenávisti k týmto ľuďom a bude napĺňať znaky konkrétneho trestného činu, bude zákonným spôsobom posúdené a vybavené v trestnom konaní,“ vyhlásil Čižnár.

Takéto prejavy na sociálnych sieťach považuje za neprípustné.

„Zdôrazňujem, že každý má právo vyjadriť svoj názor k tejto problematike avšak spôsobom, ktorý je spoločensky a z hľadiska trestno právnych noriem akceptovateľný,“ dodal generálny prokurátor.

Prokuratúra analyzuje podnety

Zároveň vyzval každého, kto má vedomosť o takomto vyjadrení, aby podal oznámenie na prokuratúru. Prvé podnety už prišli.

„Generálna prokuratúra Slovenskej republiky k dnešnému dňu eviduje viaceré emailové podania od občanov Slovenskej republiky, ako aj od zástupcov médií, ktoré obsahujú rôzne vyjadrenia účastníkov sociálnych sietí alebo rôzne reakcie osôb zúčastnených na diskusiách k medializovaným informáciám,“ potvrdila hovorkyňa generálnej prokuratúry Andrea Predajňová.

Podľa jej slov tieto prejavy majú skôr hanlivý než vecný obsah a týkajú sa problematiky utečencov.

„Generálna prokuratúra tieto prejavy v súčinnosti s podriadenými prokuratúrami vyhodnotí a príjme zákonom zodpovedajúce opatrenia,“ zdôraznila.

Proti nenávisti bojujú aj bývalí radikáli

Zuzana Števulová z Ligy za ľudské práva upozorňuje, že okrem trestného stíhania by mal štát zabezpečiť aj prevenciu.

„Vyhlásenie generálnej prokuratúry je správne, my by sme však apelovali na to, aby boli zaradené aj deradikalizačné programy,“ povedala.

Nenávistným prejavom na internete podľa nej treba predchádzať tak, ako sa to robí napríklad v Dánsku, či Veľkej Británii.

„Ak zistia, že sa niekto týmto spôsobom radikalizuje, nemala by prísť len represia. S týmito konkrétnymi ľuďmi by mali pracovať odborníci. V západnej Európe sú to napríklad bývalí radikáli,“ vysvetľuje Števulová.

Čítajte aj: Učebnica proti extrémizmu na internete>>